UMS ลงนามร่วมมือการตลาดกลุ่ม TTA เพิ่มศักยภาพบริการโลจิสติกส์
UMS ลงนามร่วมมือการตลาด "บ.ชิดลมมาร์รีน เซอร์วิสเซส แอนด์ ซัพพลายส์" บริษัทย่อย TTA หวังเพิ่มศักยภาพบริการโลจิสติกส์-คลังสินค้า
14 ธ.ค. 2558

นายวิชาย ชื่นสุขสวัสดิ์ กรรมการผู้จัดการ บริษัท ยูนิค ไมนิ่ง เซอร์วิสเซส จำกัด (มหาชน) หรือ UMS เปิดเผยว่า บริษัทได้ลงนามในข้อตกลงทางการตลาดร่วมกับบริษัท ชิดลมมาร์รีน เซอร์วิสเซส แอนด์ ซัพพลายส์ จำกัด (CMSS) ซึ่งเป็นบริษัทย่อยของ TTA ในการเป็นพันธมิตรทางธุรกิจร่วมกัน โดยความร่วมมือในครั้งนี้เป็นการสร้าง synergy ร่วมกัน ด้วยการนำบริการที่ทั้งสองบริษัทมีเหมือนกันมารวมกัน เพื่อนำเสนอเป็นบริการในลักษณะ One-Stop-Services ให้กับลูกค้า หวังเพิ่มรายได้และโอกาสเติบโตในระยะยาว
ทั้งนี้ การให้บริการดังกล่าวมุ่งเน้นในกลุ่มลูกค้าที่ต้องการส่งออกและนำเข้า ผลิตภัณฑ์ข้าว มันสำปะหลัง ยางพารา ซีเมนต์ ผลิตภัณฑ์ปาล์ม ไม้สับ และผลิตภัณฑ์เหล็ก เป็นต้น โดยทั้งสองบริษัทจะสามารถนำเสนอบริการทางด้านขนส่ง ทั้งทางเรือ (marine logistics services) ทางบก (land logistics)
รวมถึงการบริการฝากสินค้าและเช่าพื้นที่คลังสินค้า (Warehousing services) ให้กับลูกค้า ซึ่งจะทำให้ลูกค้าของทั้งสองบริษัทมีทางเลือกในการใช้บริการที่หลากหลายขึ้น ในการขยายทำเลให้ครอบคลุมมากขึ้น เสมือนเป็นการเพิ่มทั้งจำนวนคลังสินค้าและบริการต่างๆ โดยไม่ต้องลงทุนเพิ่มแต่อย่างใด
โดยธุรกิจหลักของ UMS คือ ประกอบธุรกิจการนำเข้าถ่านหินคุณภาพดีจากต่างประเทศ และจัดจำหน่ายถ่านหินให้กับโรงงานอุตสาหกรรมต่างๆ ภายในประเทศ  อย่างไรก็ตาม ในช่วงที่ผ่านมา ราคาถ่านหินได้ปรับตัวลดลงอย่างต่อเนื่อง ทำให้ UMS ตัดสินใจเดินหน้าปรับแผนธุรกิจด้วยการใช้ศักยภาพส่วนอื่นๆ ที่มีอยู่ นั่นคือ ท่าเรือ เรือบรรทุกสินค้าล่องตามแม่น้ำ คลังสินค้า และที่ดิน  ให้เช่า รวมถึงระบบโลจิสติกส์ในโรงงาน การรับจ้างผลิต-สนับสนุนกระบวนการผลิต โดย UMS มีโรงงาน, คลังสินค้า และที่ดิน ให้เช่า ในจังหวัดสมุทรสาครและจังหวัดพระนครศรีอยุธยา ซึ่งเป็นเขตอุตสาหกรรมที่มีผู้ประกอบการที่ต้องการใช้บริการเหล่านี้อยู่อย่างหนาแน่น
ขณะที่ CMSS ให้บริการจัดหาอุปกรณ์ต่างๆ ที่จำเป็นสำหรับธุรกิจเรือ รับขนถ่ายสินค้าทางเรือ บริการรถบรรทุกขนส่งสินค้า รับฝากสินค้าและให้เช่าพื้นที่คลังสินค้า รวมทั้งการให้บริการด้านโลจิสติกส์ อยู่ในเขตอำเภอศรีราชา จังหวัดชลบุรี ซึ่งครอบคลุมพื้นที่สำหรับการส่งออก-นำเข้าสินค้าในแถบบริเวณเกาะสีชัง และนิคมอุตสาหกรรม ท่าเรือกรุงเทพฯ ท่าเรือแหลมฉบัง ท่าเรือมาบตาพุด และเขตอ่าวไทย
ทั้งนี้เมื่อร่วมเป็นพันธมิตรกันแล้ว CMSS จะเป็นผู้ดูแลเรื่องของการขนส่งสินค้าขึ้นลงจากเรือใหญ่ บริการรถบรรทุกสำหรับขนส่งสินค้าไปยังจุดหมายที่ลูกค้าต้องการ บริการศุลกากร แรงงาน และโลจิสติกส์ต่างๆ ในขณะที่ UMS สามารถช่วยรับช่วงต่อดูแลการขนส่งล่องไปตามแม่น้ำ เพื่อไปยังจุดหมายปลายทางที่เป็นสถานประกอบการของผู้ผลิต ผู้นำเข้าและส่งออกสินค้าทั่วทั้งเขตกรุงเทพฯและปริมณฑล
สำหรับลูกค้าที่อยู่ในจังหวัดชลบุรี จะเป็นกลุ่มลูกค้าที่นำเข้าสินค้าจากต่างประเทศ เช่น เหล็กรูปพรรณชนิดต่าง ๆ, แร่ทองแดง,    ถั่วเหลือง กากถั่ว ปุ๋ยเคมี เป็นต้น ซึ่งส่วนใหญ่สินค้าจำพวกนี้จะส่งถึงโรงงานลูกค้าปลายทางที่เขตกรุงเทพฯและปริมณฑล รวมถึงจังหวัดพระนครศรีอยุธยาและจังหวัดสมุทรสาคร ซึ่งมีท่าเรือที่เรือขนส่งสินค้าสามารถเข้าเทียบท่าได้
ส่วนลูกค้าที่อยู่ในจังหวัดสมุทรสาคร จะเป็นกลุ่มลูกค้าจำพวกสินค้าเกษตรสำหรับส่งออกต่างประเทศ ตามจังหวัดในโซน ภาคตะวันตก เช่น นครปฐม สุพรรณบุรี ราชบุรี และกาญจนบุรี ซึ่งสินค้าส่วนใหญ่จะเป็นพวก ข้าวสาร น้ำตาล มันเส้น รวมถึงอาหารทะเลแซ่แข็ง เป็นต้น
ขณะที่ลูกค้าที่อยู่ในจังหวัดพระนครศรีอยุธยา จะเป็นกลุ่มลูกค้าจำพวกสินค้าเกษตรสำหรับส่งออกต่างประเทศเช่นเดียวกับลูกค้าในจังหวัดสมุทรสาคร ตามจังหวัดในโซนภาคเหนือและภาคตะวันออกเฉียงเหนือ ซึ่งสินค้าส่วนใหญ่จะเป็นพวก ข้าวสาร ยางพาราแผ่น มันเส้น แร่ยิปซั่ม เป็นต้น และสินค้าอุตสาหกรรมจำพวก ปูนซีเมนต์ และปูนเม็ด เป็นต้น